ועדת הכספים, כנסת 18, פרוטוקול מספר 827, 2011-07-25 11:40

משה גפני: אני פותח את ישיבת ועדת הכספים.

משה גפני: על סדר היום צו תעריף המכס והפטורים ומס קניה על טובין (תיקון מס' 4), התשע"א-2011 (סלילי עיבוי מסוימים למכונות מיזוג אוויר המיוחדים לרכב מנועי).

משה גפני: מי מציג את הנושא?

קובי בוזו: אני.

קובי בוזו: קובי בוזו, רשות המסים.

משה גפני: חבר כבוד בוועדת הכספים.

קובי בוזו: יש לנו שני נושאים בצו תעריף המכס.

קובי בוזו: הנושא הראשון הוא מכסים מזכוכית שהיו פטורים ממכס רק כשהיה להם אישור ממנכ"ל משרד התעשייה.

קובי בוזו: מכסים לסירים מזכוכית מחוסמת היו פטורים ממכס רק אם הם יובאו באישור מנכ"ל משרד התעשייה.

קובי בוזו: מפעל שייצר סירים פנה אלינו בשנת 1993 וביקש פטור ממכס על מכסים מזכוכית.

קובי בוזו: אז היה על זה מכס של כ-15 אחוזים.

משה גפני: מכסים של סירים?

קובי בוזו: המכסים של הסירים.

קובי בוזו: כן.

משה גפני: למה מייבאים?

משה גפני: אין כאן בארץ?

קובי בוזו: כנראה שאז לא היה ומשרד התעשייה נתן לו פטור אבל הפטור היה רק באישור של מנכ"ל משרד התעשייה.

קובי בוזו: כשאנחנו עשינו עכשיו בדיקה על כל תעריף המכס, ראינו שיש שם כל מיני פרטים שלא משתמשים בהם.

קובי בוזו: למשל הפרט הזה כבר עשר שנים לא היה בו שימוש.

קובי בוזו: לכן הוא סתם מופיע.

משה גפני: אתם רוצים לבטל אותו.

קובי בוזו: אנחנו רוצים לבטל את זה.

משה גפני: יש למישהו התנגדות?

משה גפני: שי, אתה מבין בסירים?

שי חרמש: לא.

שי חרמש: אפשר להצביע אם זה טוב להם.

משה גפני: אתה חשבת שאני פעם אטפל בדברים כאלה?

משה גפני: אפילו עליך לא חשבת את זה.

שי חרמש: נכון.

שי חרמש: על מכסים מזכוכית.

קובי בוזו: זה הנושא הראשון.

משה גפני: זרחיה, אם אני כתב של "דה מרקר", כותרת ראשית: חברי ועדת הכספים עסוקים במכסים מזכוכית.

משה גפני: יש מצוקת דיור ובעיות עם הקוטג' ועם הרפתנים, וועדת הכספים עוסקת במכסים מזכוכית.

משה גפני: אם כן, אתם רוצים לבטל את זה.

קובי בוזו: כן.

משה גפני: התברר שעשר שנים לא היה יבוא.

קובי בוזו: לא היה יבוא.

משה גפני: בסדר.

משה גפני: מה עוד יש לנו?

קובי בוזו: הדבר השני הוא סלילי עיבוי למזגנים ברכב מנועי.

קובי בוזו: המדיניות שלנו, של מיסי הקניה, היא להטיל על כל חלקי החילוף לרכב מס בשיעור אחיד של 12 אחוזים ו-60 אחוזים כך שהמס האפקטיבי הוא 19.2 אחוזים.

שי חרמש: יש ייצור מקומי?

קובי בוזו: של סלילי עיבוי?

שי חרמש: אני לא יודע מה זה, אבל יש ייצור מקומי?

קובי בוזו: מן הסתם נראה לי שכן כי אלה חלקים של מזגנים.

שי חרמש: אם יש ייצור מקומי, אני בעד.

שי חרמש: אם אין ייצור מקומי, אני מניח שזה מוצר בטיחותי כי מיזוג אוויר ברכב הוא חלק ממרכיב בטיחות.

קובי בוזו: אני אסביר.

קובי בוזו: כל המרכיבים לרכב, אתה יכול להגיד שהם חלקים בטיחותיים.

קובי בוזו: המזגן כולו חייב במס קניה.

קובי בוזו: כל החלקים של המזגן חייבים במס קניה ויש לנו פרט מיוחד.

קובי בוזו: בחלקים שמפורטים שם, אלה מזגנים שחייבים במס קניה, כתוב סלילי עיבוי ולא כתוב מעבה.

קובי בוזו: יש לנו חשש שיבואנים יבואו ויאמרו שהם מביאים מעבה ולא סליל עיבוי וישימו את זה בפרט של מעבה ושם למעשה יתחיל ויכוח בין המכס לבינינו כאשר הוא יבוא ויגיד שזה פטור ואנחנו נגיד שזה סליל עיבוי והוא חייב במס.

קובי בוזו: כדי למנוע את הוויכוח הזה, אנחנו רוצים שתהיה אחידות והכל יהיה חייב במס אחיד.

קובי בוזו: זאת הסיבה בגינה באנו לכאן.

משה גפני: שי, בסדר?

שי חרמש: בסדר.

משה גפני: אנחנו מצביעים על אישור צו תעריף המכס והפטורים ומס קניה על טובין (תיקון מס' 4), התשע"א-2011 (סלילי עיבוי מסוימים למכונות מיזוג אוויר המיוחדים לרכב מנועי).

משה גפני: ה צ ב ע ה הצו אושר פה אחד הצו אושר.

שגית אפיק: הצו הזה כפוף לאישור מליאה.

משה גפני: בסדר.

משה גפני: נביא את זה למליאה.

משה גפני: אני לא יודע מה יהיה במליאה.

משה גפני: תודה רבה.

שי חרמש: תוכל להסביר את זה במליאה.

משה גפני: כן, אני אוכל להסביר את זה במליאה כמו שיכולתי להסביר את זה כאן.

משה גפני: אני מודה לכם על הדיון המאוד מעניין שהיה כאן בעניין הזה.

משה גפני: נביא את זה בעזרת השם למליאה.

משה גפני: תודה רבה, הישיבה נעולה.